Meie poed ja meie kaupmehed

**„Millal juba saab valmis uus kaubamaja Lool?“ küsivad minult juba korduvalt paljud vallaelanikud, „Novembriks on valmis“ on minu harjumuspärane vastus.  
Jah, kes meist ei sooviks omada kodu ligidal head ja hubast poekest, kust võimalik kiiresti ja mugavalt kõik eluks vajalik koju tarida. Tegelikult on Jõelähtme vallas mitmeid väga käid külapoode ja ka tanklapoekesi, kes hoolimata suurte Tallinna kaubanduskeskuste konkurentsist hea teeninduse ja laia kaubavalikuga valmis meid alati teenindama. Kohtume kolmes külapoes endiste ja praeguste kaupmeestega, et rääkida Eesti väikeettevõtluse muredest ja rõõmudest.**

**Koogi poe juures** tervitavad esmalt meid rõõmsalt kolm kassi, kes häbenemata lasevad end silitada ja vaatavad uudistavalt huvitavaid külalisi, hoovis haugatab aga koer Pänta, kes ilmselt on öösel ka hoolas majavalvur. Nagu hiljem selgub on kassid ka kõigi laste lemmikud. Alles siis tervitab meid leti taga Karlsoni-mõõtu parimates aastates kaupmees, kes lahkelt naeratades meid edasi juhatab.

**Riimas** **Ukanis** alustas Jõelähtme külas Männituka poe pidamisega 1997. aastal, alates 2001. aastast peab Koogi külas poodi, kus ka nõukogude ajal tegutses Harju Tarbijate Ühistu kauplus. Seega ei olnud koht inimestele poena tundmatu ja rada poeni polnud jõudnud „rohtu kasvada“. Põhimõtteliselt on tegemist pereäriga kus koos abikaasa ja õe ning venna perega korraldatakse kogu tegevus. Vaid müüjate osas on appi tulnud peretuttavad ja uusi müüjaid leida on väga raske.  
Reeglina on kodupood nn. hädapärase ja puudujääva ostmiseks, linnalähedase väikepoena on suurte Tallinna poodidega raske konkureerida. „Ja mis seal salata,“ muigab poeomanik „kodupoodi minnakse ikka siis kui autoga sõita enam ei tohi aga üht-teist juurde oleks vaja… Järsult tõusev alkoholiaktsiis mõjutab loomulikult poe käivet märgatavalt ja see ei ole vaid Läti lähedal asuvate poodide probleem.   
Sellisel väikepoel peab kindlasti olema mingi lisaväärtus, meil on see Jägala juga, kuhu eriti suvisel ajal tulevad loodusvaatlejad nälga kustutama. Peamiselt tuleb kasum suvel ja talvisel ajal on kliendid peamiselt kohalikud ja vaid mõned üksikud külmetavad turistid.

„Põhimõtteliselt on poe pidamine võrreldav loomapidamisega- sul on vaja iga päev toita ja kasida ning poe spetsiifika on sedavõrd erinev, et võõras poodi mõnda nädalatki hoida ei suuda. Ja kui sul on pereäri, nagu meil, siis perepuhkuse korraldamine on kaelamurdev ülesanne“, räägib Riimas.

Juba harjumuspäraselt tuleb uutele klientidele selgeks teha, et Koogi pood ei ole pagariäri vaid tavaline toidupood. „Tõsi, tänu nimele ei ole koogita siin keegi jäänud ja puhtalt nime pärast on koogid alati poe sortimendis ja letis olemas“. Poest saab ettetellimisega ka torte, kringleid, salateid jms., mis peo korraldamiseks vajalik. Tõsi, lausa peokorraldust ja cateringi tellida ei saa, kuigi kunagi oli sellise teenuse arendamine plaanis…

Koogi poe pidamine pole magus pagariäri ja ainult poepidamisega on päris raske hakkama saada. Seetõttu on juba kümmekond aastat Riimasel ka Rimtom Ehitus OÜ, mis pakub ehitistes kõikvõimalike avade tegemist, puude langetamist ja ehitiste lammutusteenust. „Ilma vahelduse ja lisatööta on paes raske hakkama saada. „Eks paljuski on poepidamine seltskondlik ja harrastus, kus ära elada siiski on võimalik“

**Toomas Laanejõega** kohtume suvisel õhtupoolikul tema kodus pere ja laste keskel. Toomase poepidamine Kostiveres algas 1990 aastal koos hamburgeriajastu võidukäiguga Eestis. Esialgu populaarse hamburgeri kõrvale hakati pakkuma jooke, siis sai-leib ja piim ja jõutigi laienemiseni muude kaupade osas kuni selleni, et oligi kõigi kaupadega külapood valmis. Viimane suurem muudatus oli kui jõuti nn selvepoeni, kus ise lettide vahel kaupu „korjati“ ja kassas toimus vaid maksmine.   
Poe laienemine tõi endaga kaasa pideva poesaali seina nihutamise, et vajalikku poepinda juurde saada.  
Poepidamise laiendamine toimus vastavalt klientide soovile ja rahalistele võimalustele. „Eks iga laienemine vajas uut tööjõudu, kuid kuidagi ei saanud ju kuulamata jätta klientide soovi kaubavaliku osas. Väikepoe peamiseks võluks peabki olema individuaalne lähenemine kliendile“ leiab Laanejõe. „Kui pakud poes kaupa, mida keegi ei soovi, siis pole poepidamisel pikka pidu“. Lisaks poepidamisele tuli teenindada ka erinevaid üritusi toitlustamise ja joogiga.

Poepidamise aastatel oli suur hinnataseme tõus kaupadele, loomulikult tõusid ka palgad. Tagantjärgi oleks huvitav raamatupidamise kaustu vaadata ja võrrelda tollaseid hindu. Tänaseks on hinnad jõudnud Euroopa tasemele ja sellist hinnarallit, nagu toona kindlasti ei tule.

Külapoe üheks võluks ja valuks oli see, et poeomanik on kõigile tuntud ja teada, ning teretuttavad oli pea kõik ümberkaudsed. Ka külauudistega olin alati kursis. Mõned mured olid kindlasti ka sellised, mida oleks pidanud mujal kurtma. Selline murede lahendamise soov viis nagu loomulikult selleni, et soovisin asja parandada. Iseeneslikult tuli kandideerimine vallavolikokku…

Poepidamine on eriti raske linnapoodide suurte konkurentsiga võisteldes ja suurte ketipoodide hindadega. Tänasel päeval on jäänud ellu peamiselt väikepoodide ketid, kes pakuvad teenust ka teistes külades (Lool ja Kostiveres on sama Meie Toidukaupade kett- toim.).   
Endise poepidajana tunneb Toomas alati mingit seletamatut tõmmet kui näeb kusagil mujal väikest külapoodi. „Ikka peab sisse astuma ja vaatama, vahest isagi küsima kuidas läheb. Kindlasti pean aga tegema mõne sisseostu, et külapoodi toetada“.